Papersnake/gushiwen huggingface dataset:
发洞庭，舟中怀钮非石树玉、叶青原昶
龚自珍（清代）

西山春昼别，两袖落梅风。不见小龙渚，尚闻隔渚钟。

樽前荇叶白，舵尾茶华红。仙境杳然杳，酸吟雨一篷。
春望二首
范浚（宋代）

岑楼上独园，高槛俯平原。
野秀风烟合，春深草木繁。
晴山明历历，远水去浑浑。
兴出青冥外，心随独鹤翻。
春日宴宋主簿山亭得寒字
宋之问（唐代）

公子正邀欢，林亭春未兰。攀岩践苔易，迷路出花难。

窗覆垂杨暖，阶侵瀑水寒。帝城归路直，留兴接鹓鸾。
戏张处文二首 其一
张纲（宋代）

禅房深夜雨萧萧，只有青灯伴寂寥。咫尺婵娟锁朱户，不知何日枉佳招。
醉后却寄元九
白居易（唐代）

蒲池村里悤悤别，沣水桥边兀兀回。行到城门残酒醒，万重离恨一时来。
五年不治笔研奉诏起家是日始草辞免奏旋假书
岳珂（宋代）

五年尺牌大笺天，一日除书到枕边。
感欲宣心笔无语，恩惭糊枕鼎余饘。
说骖尚恐传音误，书马还思羽札便。
烛{拖去扌加火}烧残人未寝，却输铃下惬安眠。
赠画士陈兄
宋自适（宋代）

解衣盘礴任猜疑，神悟如狂又似痴。
学到却须坚自守，世间绝艺少人知。
孙笠山谓余诗多山林气吟此奉答
缪公恩（清代）

谓我山林气，山林别有春。祇愁悲大隐，未获养天真。

冷署分官席，炎涂逐俗尘。自因寒素久，台阁岂同纶。
钱塘怀古
朱绶（清代）

铁骑常嘶薄建康，论和议战总沦亡。鹳鹅春散将军垒，蟋蟀秋开宰相堂。

海上孤儿沈赵氏，梦中故土索钱王。须知天意成南渡，民岳山先号凤皇。
游洪阳洞 其一
刘清之（宋代）

朝来拔脚尘埃底，共访人间小有天。唤醒几年朱墨梦，胸中丘壑故依然。
齐俗
刘克庄（宋代）

柏寝才休又雪宫，杀麋罪与杀人同。
徂丘稷下人多诈，谁肯投身入阱中。
十月二十日
马廷鸾（宋代）

强提簪笏睇觚棱，再拜焚蕤泪雨零。
千古陈桥仁圣事，不堪重勘旧编青。
偈八首
释慧远（宋代）

道绝名言，法离闻见。
打破虚空，成七八片。
直饶锢鏴完全，也是由基副箭。
晚望（一作夕次华阴北亭）
林琨（唐代）

清晨孤亭里，极目对前岑。远与天水合，长霞生夕林。

苍然平楚意，杳霭半秋阴。落日川上尽，关城云外深。

方予事岩壑，及此欲抽簪。诗就蓬山道，还兹契宿心。
庚子正月彗见於室有诏求言因上己见有感作三
岳珂（宋代）

美芹野人意，乔木世臣家。
尺璧谅非宝，寸心元不遐。
谁知剑门栈，已建郁军牙。
所恨箫诏远，不堪闻塞笳。
赠上饶道云仲
戴表元（宋代）

江上青云客，天边白马生。
百年文物似，一席笑谈倾。
问旧能枚举，论财比芥轻。
徘徊亦自好，可便濯尘缨。
破北虏太和公主归宫阙
许浑（唐代）

毳幕承秋极断蓬，飘飖一剑黑山空。匈奴北走荒秦垒，

贵主西山盛汉宫。定是庙谟倾种落，必知边寇畏骁雄。

恩沾残类从归去，莫使华人杂犬戎。
独登南楼兼怀严圣几俞若晦 其三
章甫（宋代）

昼景微微敛，阴云稍稍低。炎凉催旅燕，风雨听鸣鸡。

独立江楼上，相思浙水西。诗情兼酒伴，何日手重携。
春阴
孔平仲（宋代）

惨淡春阴久，萧条客望中。愁云抱孤岭，密雨暗长空。

草色萋已绿，花开枝半红。何时见晴景，携酒趁东风。
和甯子与白鹿寺
黄庭坚（宋代）

谷朗岩开见佛灯，云遮雾掩碧层层。
青山得意看流水，白鹿归来失旧僧。
减字木兰花·舞台歌院
佚名（宋代）

舞台歌院。雨後西风寒翦翦。翠掩屏风。花与残霞一样红。宫裀掩绣。香软巧随莲步绉。不怕露寒。日日拼教醉画栏。
题归去来图
钱选（宋代）

衡门植五柳，东篱采丛菊。
长啸有馀清，无奈酒不足。
当世宜沈酣，作色召侮辱。
乘兴赋归欤，千载一辞独。
次韵叶宰植竹四绝
喻良能（宋代）

谁云青士太无情，偏结骚人冷淡盟。
不假遥岑分寸碧，故应双目自增明。
送宗密上人
马戴（唐代）

门前九陌尘，石上定中身。近放辽天鹤，曾为南岳人。

腊高松叶换，雪尽茗芽新。一自传香后，名山愿卜邻。
鸿门旆
谢翱（宋代）

天云属地汗流宇，杯影龙蛇分汉楚。楚人起舞本为楚，中有楚人为汉舞。

鸊鹈淬光雌不语，楚国孤臣泣俘虏。他年疽背怒发此，硭砀云归作风雨。

君看楚舞如楚何，楚舞未终闻楚歌。
寄顾景范用山来韵
王畿（明代）

多才未许即长闲，岁月消除笔墨间。题尽兴亡悲楚汉，阅残风墨对江山。

萧斋夜雨成灰劫，绝塞春芜老闭关。时少英雄成竖子，披图欲使泪痕斑。
蒋洋道中望太姥山四首
陈嘉言（唐代）

层崖缘石涧，孤树耸危桥。
海色侵衣袂，松风破泬寥。
佛门苔藓古，山寺薜萝饶。
回首斜阳外，神仙未可招。
立春夜记得 其二
张湄（清代）

潮鸡齐唱二更初，竹影空斋自校书。记得传柑春宴散，玻瓈灯里看红鱼。
叵罗词 其二
游智开（清代）

离家长苦思，在家长苦饥。与郎作叵罗，杨柳郎生涯。
乙卯端午十绝
刘克庄（宋代）

韩庙坡为记，罗池愈制碑。
老农不识字，自唱送神诗。
次韵玉岩应诏 其一
李朴（宋代）

天书远下事徵求，乡里同推马少游。世事已非三不可，年华却少一宜休。

岂缘薄禄贻身累，祇为当时分主忧。筇杖芒鞋留我伴，伫闻谈笑即封侯。
次韵和端夫席上送樗年
邹浩（宋代）

过额纷纷竞扫眉，此心直与古人期。三年并席惟夫子，一笑忘人谢小儿。

江国旧编尘漠漠，帝乡新路日迟迟。儒冠道在无通塞，莫问高门知不知。
萤
张方平（宋代）

土润正溽暑，幽庭熠耀飞。陈荄未全脱，生气一何微。

风急光不灭，月明景共稀。蟏蛸与蟋蟀，时节伴依依。
句 其七
苏庠（宋代）

饱闻胸次有云梦，语作惊澜翻舌端。
怨歌
蒋维翰（唐代）

百尺珠楼临狭斜，新妆能唱美人车。

皆言贱妾红颜好，要自狂夫不忆家。
点绛唇 其九
张抡（宋代）

一瞬光阴，世人常被芳菲恼。玉壶频倒。惟恨春归早。

何似逍遥，物外寻三岛。春长好。瑞芝瑶草。春又何曾老。
宫词
张公庠（宋代）

掖庭初选即知名，新学吹箫数曲成。
天上仙姝元不识，人间安得咏倾城。
步杨台觉上座静空题朱秀峰前韵
张家玉（明代）

结宇长依朱秀峰，霏霏珠翠滴玲珑。烟霞不捲新朝露，岁月常玲旧日容。

封作狼山一块石，标成铜柱万年功。撑持半壁君同我，肯逐恒河浪寄踪。
赠王顺之歌
晁补之（宋代）

王郎见若不胜衣，眇然儒者未有奇。
我知王郎有奇处，议论涛有拏蛟螭。
由周而来逮五季，故事本朝能尽知。
不惟知之业有用，斟酌成败中无疑。
我闻昔时崔浩亦复尔，所怀百万非熊罴。
人才如此后来少，朝廷水镜区妍媸。
胡为五十尚尘土，长翮似剑犹差池。
愀然对我数白发，追风逐日无由羁。
三书自荐应不暇，五府交辟终何为。
邢侯胸中有王霸，不但游谈汉终贾。
勇于吾道一臂扶，往不畏难忧助寡。
似闻诗有云龙期，云何计出柏马下。
岂非事君难进从古然，不然富贵终在天。
堆金买玉患无玉，玉至自骇无因前。
君不见东秦逐守拙难似，木石当前以身抵。
接淅去齐未敢言，退飞过宋聊堪比。
神形自问还自答，因拙得全方至此。
少狂干世等画蛇，老罢食功同履豨。
向长毕事渐可涯，彭泽弃官从此始。
山林不着一物随，平生万卷付群儿。
收光牛背看屋壁，更不刮膜烦金鎞。
遭时有用君当起，丹青宛转麒麟里。
我行此计无赢输，世事从来弈棋耳。
次韵程兄见寄
方岳（宋代）

旧日曾来处，厅寒云月閒。
坐忘无局务，起晏不朝班。
苔竹关幽事，湖山怪老颜。
一生忧治世，今转觉多艰。
偈颂八十七首
释慧开（宋代）

参禅要真实，真造无疑地。
闻非未必非，说是未必是。
黄龙设三关，曹洞列五位。
坐断主人公，且不落第二。
十里铺歌
张侃（宋代）

山容偏向秋深瘦，轿行十里日将昼。斜斜雁字杂真行，节节芙蓉攒锦绣。

向来颇恨日月迟，而今翻道光阴骤。是中有策君岂知，心要清閒手长袖。

片言轻发潜祸机，驷马难追焉用救。州家因旱授民词，差官下县拯民饥。

嗟予窃粟惭一饱，破裘短袂肩相随。君不见流行坎止言所寓，初程且到十里铺。
閒居杂咏三十二首·智
陈淳（宋代）

智者人之烛，於我非外铄。
清明本在躬，无容自昏濁。
骢马驱
江总（南北朝）

长城兵气寒。
饮马讵为难。
暂解青丝辔。
行歇镂衢鞍。
白登围转急。
黄河冻不干。
万里朝飞电。
论功易走丸。
相和歌辞。乌栖曲
王建（唐代）

章华宫人夜上楼，君王望月西山头。

夜深宫殿门不锁，白露满山山叶堕。
松
宋祁（宋代）

冒雪虬枝密，凌空麈影匀。
叶倾秦帝雨，华老宓妃尘。
不见栖鸾客，多逢击马人。
寄声遭匠石，千尺谢轮囷。
库车偶成
国柱（清代）

野渚烟消废垒空，闲园荒草泣秋蛩。凭高直望行人少，一片寒山万马风。
宋周士以新蕈为惠并示佳句依韵和答
强至（宋代）

食蕈由来胜茹芝，十年此味望晴霓。
雕盘细簇春云朵，惠我殷勤助杀鸡。
登谢客岩
林景熙（宋代）

巀嶭镇九斗，赑屃挟五丁。
飞霞适何来，缥缈开殊庭。
永怀谢康乐，坐啸山水城。
旷代得真契，登临有余情。
松风洒六月，使我毛骨清。
猿鸟亦仙意，人生胡营营。
石麟卧荒麓，问此谁氏茔。
野老向我言，其人昔公卿。
珠玉照黄坏，送者冠盖倾。
华朽变百年，所宝非修名。
乃知钟鼎贵，不如芝薇馨。
所以世外人，返老还吾婴。
倚杖空叹息，洞口云冥冥。
自咏豆花
陈黯（唐代）

玳瑁应难比，斑犀定不加。天嫌未端正，满面与妆花。
次胡苇杭韵
仇远（元代）

曾识清明上巳时，嬾能游冶步芳菲。
梨花半落雨初过，杜宇不鸣春自归。
双冢年深人祭少，孤山日晚客来稀。
江南尚有余寒在，莫倚东风褪絮衣。
晚归
揭轨（明代）

苑外金波映水天，归骢蹀躞暮江边。
凤凰台阁初含雨，燕子人家又禁烟。
诗写桃花歌扇里，酒携杨柳舞楼前。
请看秋雨胭脂井，好醉春风玳瑁筵。
贺新郎五十八首 其九
蒋士铨（清代）

蜡泪销残炬。卷秋篷、两舟离合，罗孚风雨。晓角霜天吹冷月，高唱大江东去。

老荡子、惟吾与汝，凤泊鸾飘多少恨，诉穷愁、吟到伤心处。

诗一卷、奈何许。

重趼又曳公车履。欢年年成河客泪，经天东注。君是秦嘉秋梦远，记得喁喁私语。

漫分别、英雄儿女。阅世绕知同调少，对佳人、也算神仙侣。

谁忍听、捣衣杵。
【南吕】四块玉_叹世两鬓皤
马致远（元代）

叹世
两鬓皤，中年过，图甚区区苦张罗？人间庞辱都参破。种春风二顷田，远红尘千丈波动，倒大来闲快活。
子孝顺，妻贤惠，使碎心机为他谁？到头来难免无常日。争名利，夺富贵，都是痴。
带野花，携村酒，烦恼如何到心头。谁能跃马常食肉？二顷田，一具牛，饱后休。
佐国心，拿云手，命里无时莫刚求。随时过遣休生受。几叶绵，一片绸，暖后休。
带月行，披星走，孤馆寒食故乡秋。妻儿胖了咱消瘦。枕上忧，马上愁，死后休。
白玉堆，黄金垛，一日无常果如何？良辰媚景休空过。琉璃钟琥珀浓，细腰舞皓齿歌，倒大来闲快活。风内灯，石中火，从结灵胎便南柯，福田休种儿孙祸。结三生清净缘，住一区安乐窝，到大来闲快活。月满轮，花成朵，信马携仆到鸣珂，选一间岩嵌房儿坐，浅斟着金曲卮，低讴着白雪歌，倒大来闲快活。
甑有尘，门无锁，人海从教斗张罗。共诗朋闲访相酬和，尽场儿吃闷酒，即席间发淡科，倒大来闲快活。
初夏幽居杂赋
陆游（宋代）

水际闲将鹤，林间独拥琴。
披丛采香草，映树看珍禽。
正使居无屋，犹胜突不黔。
过春差觉健，处处得幽寻。
秋日郊行
赵秉文（金朝）

瘦马兀西风，节物遽如许。雀噪晚禾场，蝶飞秋菜圃。

桑枯窍呼风，槐老皮溜雨。闻声不见人，隔林挝社鼓。
蜡梅
许及之（宋代）

司花工剪蜡，墨客巧抽脾。酝藉无梅操，生香认得知。
初夜
陆游（宋代）

初夜多幽兴，危阑偶独凭。
月升星尽没，风劲雪重凝。
身似游边客，心如退院僧。
奇寒不可耐，归对北窗灯。
蠹鱼
郭登（明代）

琐琐如何也赋形，虽无鳞鬛有鱼名。
元来全不知文意，干向书中度一生。
凡草诫
苏拯（唐代）

野草凡不凡，亦应生和出。锄夫耘药栏，根不留其一。

良田本芜秽，著地成弃物。人生行不修，何门可容膝。

不唯不尔容，得无凡草嫉。贤愚偃仰间，鉴之宜日日。
诧嗟吟
邵雍（宋代）

昨日炙手，今日张罗。
人间常事，何诧何嗟。
过申州作
戴叔伦（唐代）

万人曾死战，几户免刀兵。井邑初安堵，儿童未长成。

凉风吹古木，野火烧残营。寥落千馀里，山高水复清。
送段惟勤宰新城
吴俨（明代）

龚黄卓鲁是何人，千载令人仰后尘。宁拙催科书下考，莫由捷径问通津。

公门似水谁嫌简，马骨如山始信贫。三尺待君来执法，触邪还见廌冠新。
和微之诗二十三首 和寄问刘白
白居易（唐代）

正与刘梦得，醉笑大开口。适值此诗来，欢喜君知否。

遂令高卷幕，兼遣重添酒。起望会稽云，东南一回首。

爱君金玉句，举世谁人有。功用随日新，资材本天授。

吟哦不能散，自午将及酉。遂留梦得眠，匡床宿东牖。
和南海黎美周黄牡丹诗四首 其二
郭辅畿（明代）

瑞云叠叠抱婵娟，带笑临风影也妍。夜半凤凰飞宝珥，昼长蝴蝶窃轻钱。

乍疑落帽山头菊，勿认淩波岁底莲。最惜好辞吟芍药，不知金带是花仙。
垂杨 寒罾
陈锐（清代）

渔村夜觉。郑柳堤细涨，鲤鱼风小。楚竹安排，乱流低罩潜蛟悄。

鸣榔生长潇湘道。识无际、浪花深窈。甚茸蓑、冷坐滩头，叹近来鱼少。

圆网平铺了了。觑霜蟹出沙，罥丝青袅。拽起还抛，一灯沈照鸥天晓。

浮萍四角吹如扫。荡沫雨、中央缥缈。祇年时插脚泥涂，吾亦老。
送刘善长归北安省亲
洪皓（宋代）

九龄颖悟已惊人，乃父分茅善抚民。
郑忽身为周室质，贾生议抚汉庭臣。
行攀郄桂荣三斧，暂著莱衣省二亲。
勿讶班荆歌陟屺，小人有母在江宾。
夜宴清胜轩醉吟呈倪梅窗吴道士隐南
白玉蟾（宋代）

山前浩歌觉声乾，长啸直入碧云间。
梅窗主人携百壶，一夜谈话秋雨寒。
灯红吐出玉虫巧，道人大啸拍床吼。
连榻隐南吴庚契，要看纸上生蛇走。
停杯撑眼发诗颠，横捉一笔半欲眠。
笑把崑崙蘸沧海，写出新词数万篇。
杪秋阅稼三首
沈德符（明代）

孤学违时路每穷，敢因智叟笑愚公。
生天孟雚元难佛，早世终愚未免童。
老去计应依马磨，寒来辞又祝牛宫。
农场新涤渔庵旧，匡坐斜阳说岁功。¤
乱后初归里中 其五
陈肇兴（清代）

败垣围井长黄花，日落寒烟绕郭斜。莫问旧时王谢宅，寻常百姓已无家。
赠张万户征闽凯还
李复（宋代）

瘴雨蛮烟远蔽空，只将谈笑荡群凶。
旌旗夜卷妖星殒，鼓角秋高杀气雄。
已喜张良还灞上，更须龚逐守闽中。
凯歌声动天颜喜，金虎三珠拟报功。
和门下殷侍郎新茶二十韵
徐铉（宋代）

暖吹入春园，新芽竞粲然。才教鹰觜拆，未放雪花妍。

荷杖青林下，携筐旭景前。孕灵资雨露，钟秀自山川。

碾后香弥远，烹来色更鲜。名随土地贵，味逐水泉迁。

力藉流黄暖，形模紫笋圆。正当钻柳火，遥想涌金泉。

任道时新物，须依古法煎。轻瓯浮绿乳，孤灶散馀烟。

甘荠非予匹，宫槐让我先。竹孤空冉冉，荷弱谩田田。

解渴消残酒，清神感夜眠。十浆何足馈，百榼尽堪捐。

采撷唯忧晚，营求不计钱。任公因焙显，陆氏有经传。

爱甚真成癖，尝多合得仙。亭台虚静处，风月艳阳天。

自可临泉石，何妨杂管弦。东山似蒙顶，愿得从诸贤。
次韵李彭州访山居三绝
魏了翁（宋代）

古剡溪头寄短椽，山阴胜韵更谁传。
似闻昨夜高轩过，人怪儒衣住檐肩。
游蝙蝠洞
杨汝谐（清代）

层峦才及半，怪石划然开。乱瀑垂岩牖，流声到讲台。

道心依湛寂，人语落崔嵬。日暮云归岫，纷纷蝙蝠来。
答梅圣俞
欧阳修（宋代）

寒日照穷巷，荆扉晨未开。
惊闻远方信，有客渡江来。
开缄复何喜，宛若见琼瑰。
一尔乖出处，未尝持酒杯。
官闲隐朝市，岁暮惨风埃。
音书日可待，春鴈暖应回。
浣溪沙
晏几道（宋代）

飞鹊台前晕翠蛾。千金新换绛仙螺。最难加意为颦多。

几处睡痕留醉袖，一春愁思近横波。远山低尽不成歌。
海南杂著题词 其一
蒋镛（清代）

文章未遇屈秋闱，海舶奔腾飓母飞。天水浮沉旬夜迥，烟云杳渺一风回。

南收荒岛波涛险，北望家山定省违。往返梯航将万里，奚囊携得锦囊归。
咏宋时白玉桃杯三首 其三
弘历（清代）

典守中人久弆存，明明考据见江村。荆凡总属云烟幻，笑我无端此缀言。
由安仁回宿大木寺
喻良能（宋代）

御史题诗处，山深草木雄。
一番青烧雨，十里锦帆风。
婆饼林间语，山茶叶上红。
明朝入于越。吟咏与谁同。
桐孙诗（后元和十年诏召入京及通州司马以后诗）
元稹（唐代）

去日桐花半桐叶，别来桐树老桐孙。

城中过尽无穷事，白发满头归故园。
秋日寻城东诸山颇历深险得诗八首 其六
顾璘（明代）

六代干戈龙战残，青山依旧绕江干。石麟不省玄堂改，漆阁徒伤翠柏寒。

庾信归来空有赋，陶弘老去竟何官。飞鸿欲避林间犬，万里冥冥振羽翰。
观秋潮
徐集孙（宋代）

八月西风嘘沆瀣，长江协候肆澎湃。
钱塘王气天所钟，非为子胥逞灵怪。
海门三山缥缈青，双练夹岸奔雷霆。
蛟龙鼋鼍匿形影，银涛雪浪翻沧溟。
踏浪群儿惯行险，出没波心旗闪闪。
须臾潋滟潮信平，荡漾渔舟千万点。
天低暮霭袭人衣，游子兴尽各云归。
独有骚翁看不足，吟到夜月扬清辉。
送正言弟赴遂安任
尤谦（明代）

昔贤勤学道，道在无百里。何论秀与顽，斯民皆赤子。

宁为质朴全，勿为狙诈使。毋喜于近功，务几于上理。

酷吏不可为，俗吏亦云耻。鸾凤所发轫，未尝非荆枳。

守官如守身，饮汝以吴水。勉旃勖自今，期与古人齿。
延庆写真赞二首
林亦之（宋代）

住山头欲白，何尔太邪揄。
却厌旧时面，丹青别换模。
招郑良佐
陈造（宋代）

向来闻名思见面，常恨东西异乡县。
即今去我一苇航，亦复经年不相见。
重阳佳辰可虚辱，橙香蟹肥家酿熟。
相过一醉犹待速，为君已约东篱菊。
向侍郎无热轩
释宗杲（宋代）

勇猛精进过量人，号曰芗林大居士。
住无变易真实处，而常顺行诸佛法。
不作世间颠倒业，成辨出世胜方便。
而能於此方便中，幻出难思诸境界。
复於难思境界中，而现种种殊胜事。
华林宝树咸放光，接影连辉相鉴彻。
光色清净如金刚，世间无有能坏者。
又如无热大宝池，四面分流入於海。
是海广大无边际，不出居士一毛孔。
於一毛孔放光明，八万四千同时发。
不劳居士转舌相，只以此肖宣妙法。
是法即是此肖明，不离是光说此法。
大海毛孔亦复尔，上旨芗林无热义。
是义如空不可量，一一包罗世间相。
我今以此无义语，路为居士出只手。
佛子来登无热轩，众宝妙沙开户牖。
望江南 其二
顾翎（清代）

江南好，记得冶游朝。杨柳阴中骑细马，藕花香里泛兰桡。

烟晚水平桥。
秋色
叶颙（元代）

弄雨玉芙蓉，经霜苍翠松。池莲销艳质，岸柳作衰容。

菊圃香方溢，蘋洲态更浓。芦花迷夜月，枫叶舞霜风。
读岳武穆王传
吴龙翰（宋代）

鬼蜮为妖天地昏，将军那可一朝存。
泰山颓喻哲人死，东海旱为孝妇冤。
当日主和甘下策，到今无计复中原。
清风凛凛一编史，拭尽英雄几泪痕。
诗酒琴棋客五首和年兄雍都堂 其一
区元晋（明代）

何处能忘诗，删后无真乐。坝水雪逢春，逋山梅映鹤。

对客腾凤蛟，闭门擅头角。嗟兹暮蛙声，常使宫商错。
储御史光羲田家杂兴
高柄（明代）

野老安贫贱，力作不辞苦。把锄行晨风，南山看禾黍。

今秋谷稍登，方思广场圃。归来茅檐下，团团聚儿女。

落日在西山，悠然望孤渚。昨宵天始寒，虫声满篱户。

田家衣食薄，黾勉岁时取。掩关未成眠，东邻响机杼。
金谿怀徐嘉兴用济
邵宝（明代）

晚负苍生望，寻山只欲深。
孤忠天北极，遗爱海东浔。
霜骨全欺杖，风髯半拂琴。
丹崖人似玉，吾道愧知音。
次韵刘宪副春日湖上有感五首 其五
郑元祐（元代）

青苔寺里客来稀，乌石冈边僧自归。金雁嘈云春不去，玉鱼冲雨夜曾飞。

出门每歌月皎皎，制佩莫惜芳菲菲。人世何由比金石？嗟我欲把东皇衣。
送刘都干
王炎（宋代）

本叹儒冠误，因思学六韬。
侵寻身尚困，凌厉气当豪。
生理旧良薄，亲年今已高。
匣中雄剑在，早去树旗旄。
秦觏少章寄寂斋
李廌（宋代）

臣门如市心如水，汉宫解识尚书履。
形若槁木心死灰，东郭子綦初隐几。
明珠走盘丸走坂，性不迁迁常止止。
蚍蜉战声如雷霆，渠自纷纷相我尔。
达人大观观万有，区中狭隘真一眯。
磨坚涅白自古然，不必饮牛憎洗耳。
宫词 其八十二
赵佶（宋代）

采来杉桧四时青，巧结蛇龙物象形。栽植太清资异致，势凌霜雪碧亭亭。
饯金使出北关风雨大作
袁说友（宋代）

出郭初行十里赊，狂风急雨闹田家。
香粳饱熟云翻浪，荞麦新开雪作花。
浅水半村环野趣，好山一带接京华。
晚来踏尽临平路，风脚全收雨脚斜。
闻将军庙在关索岭有马跑泉在焉
陈克侯（明代）

画壁雕戈相映鲜，将军曾度此山颠。人亡异代犹名岭，马跃悬山忽涌泉。

一闪旌旗回汉日，尚留精爽走蛮烟。登祠抚剑长悲吒，万壑天风飒几筵。
送孙积中兄待次吴兴
张舜民（宋代）

骅骝不惜换舟行，人到归时意气生。
五马未来迎使节，四弦何气作离声。
焚黄此去荣归里，垂老相看老兄弟。
来岁北来如访我，寄书频到利陵城。
次韵苏庭藻见寄庭藻所居号竹堂
周孚（宋代）

匆匆别后已经年，堂下新篁又长鞭。何日来成渼陂集，只今空寄陕郊篇。

封丘正自妨吾乐，畏垒谁能识子贤。俱坐先秦古书累，吾侪流落本非天。
点绛唇（路德友席上作）
赵彦端（宋代）

山水乡中，岂知还有中原笑。醉歌倾倒。记得升平调。

旧日年光，试把华灯照。心情好。有些怀抱。拟向梅花道。
中和乐九章·总歌第九
卢照邻（唐代）

明明天子兮圣德扬，穆穆皇后兮阴化康。
登若木兮坐明堂，池濛汜兮家扶桑。
武化偃兮文化昌，礼乐昭兮股肱良。
君臣已定兮君永无疆，颜子更生兮徒皇皇。
若有人兮天一方，忠为衣兮信为裳。
餐白玉兮饮琼芳，心思荃兮路阻长。
致政通直钱公挽歌词
叶适（宋代）

萧瑟梅花垅，豪华不复还。
好儿须万石，广厦剩千间。
尽与诗书癖，勿令纫绮攀。
传家自翁始，留笔纪池山。
望芒砀山
梅尧臣（宋代）

出舟跳古岸，林外见修冈。
回头问榜子，前巘是芒砀。
其颠有高庙，松柏郁苍苍。
迤逦堆阜属，萧条茆叶黄。
千古收王气，一川平夕阳。
人家才四五，鸡犬自相望。
尚尔想新丰，谁复思沛乡。
临流一举酒，可以喻悲伤。
先天易吟三十首
方回（元代）

瀛登唐治日，奎聚宋兴年。
子午复南北，一声啼杜鹃。
入东道路诗
谢灵运（南北朝）

整驾辞金门，命旅惟诘朝。怀居顾归云，指途溯行飙。

属值清明顾，荣华感和韶。陵隰繁绿杞，墟囿粲红桃。

鷕鷕翚方雊，纤纤麦垂苗。隐轸邑里密，缅邈江海辽。

满目皆古事，心赏贵所高。鲁连谢千金，延州权去朝。

行路既经见，愿言寄吟谣。
吊畅当
戴叔伦（唐代）

万里江南一布衣，早将佳句动京畿。徒闻子敬遗琴在，

不见相如驷马归。朔雪恐迷新冢草，秋风愁老故山薇。

玉堂知己能铭述，犹得精魂慰所依。
四明洞天
陈允平（宋代）

四壁玲珑耸石楼，四窗云气拥仙游。
半空星斗浮天井，一洞烟霞透沃洲。
蜥蜴现时曾呪雨，猕猴啼处客悲秋。
他年定作山中隐，肯向红尘白尽头。
题远色阁
郭印（宋代）

倚杖从容日未曛，望中一洗两眸昏。
晴云放出千寻岭，乔木团成几处村。
东去西来长道路，春耕秋穫换郊原。
无穷物象相吞吐，妙趣谁知在不言。
题名碑石琢之已成求章伯益
郑獬（宋代）

老匠隳山斩苍石，偃然巨璞长于席。锐凿飞椎日镵击，金錞嘲轰满虚室。

白沙砻就大禹圭，绀滑自同青玉色。两螭攫拿相斗立，欲求大篆冠其额。

先生绝妙不须言，引墨为我一落笔，蟠屈玉箸入石壁。

吾曹名氏遂辉赫，异物不复容侵蚀。赤尾鲤鱼问消息，丐我数字得不得。
虚堂
寇准（宋代）

虚堂寂寂草虫鸣，欹枕难忘是旧情。
斜月半轩疏树影，夜深风露更凄清。
鸳鸯湖次彭济物宪副
白圻（明代）

画船湖上拥旌旄，幽赏凭将永日消。万顷晴烟疑接海，一篙新浪欲平桥。

轻风拂旆家家酒，甘雨随车处处苗。迟暮归来过村市，野人争唱太平谣。
清明日得家书四首 其一
李纲（宋代）

去国三年久，离家万里馀。岂知戎马际，仍得棣华书。

金鼓震南国，松筠怀故庐。寰区端若此，天意竟何如。
寄上田仆射
韩翃（唐代）

家封薛县异诸田，报主荣亲义两全。仆射临戎谢安石，

大夫持宪杜延年。金装昼出罗千骑，玉案晨餐直万钱。

应念一身留阙下，阖门遥寄鲁西偏。
薛叔云左史母方夫人挽章二首
吕祖谦（宋代）

往在西雍日，从容许拜亲。
杏花坛壝古，萱草户庭春。
曾是升堂客，应为执绋人。
壶公天一角，吹泪洒车尘。
杂咏下 驻屐亭
洪适（宋代）

长林劳屐齿，植杖解冠衣。觅句题青竹，不知孤鹜飞。
送翁县丞赴部 其一
韩驹（宋代）

不谓张罗地，时能问字过。欲为衰朽托，将奈别离何。

比岁开三馆，君才中十科。待平澶卫了，加思颂元和。
刘山人游中州凭寄张上若同馆
郭棻（清代）

轺车忆下午桥庄，痛饮醍醐月正霜。白发我犹歌偪仄，青山君正定行藏。

滏河春雨骐驎浴，行坞秋烟薜荔香。满眼干戈凭问讯，金台客老意苍茫。
过隆兴第八十四
文天祥（宋代）

临江久徘徊，再读徐孺碑。
交游飒向尽，到今耆旧悲。
好事近（再和）
李之仪（宋代）

上尽玉梯云，还见一番佳节。惆怅旧时行处，把青青轻折。

倚阑人醉欲黄昏，飞鸟望中灭。天面碧琉璃上，印弯弯新月。
就野人买兔
梅尧臣（宋代）

霜浓草白兔初肥，苍鹘调拳猎犬携。
剩付钱刀买庖餗，不须缘径更求蹄。
州将设宴诸荐士
林季仲（宋代）

化蜀文翁竟好文，坐令风物一番新。
争飞方朔三千牍，何止平原十九人。
棫朴伫观周室富，茅芹先傍鲁宫春。
使君劝驾无多语，莫学公孙只为身。
满江红 城南看菊，寄纤月阁
顾贞立（清代）

为访烟霞，看不足、疏林如画。迷离处、断云孤骛，轻帆遥挂。

冷淡西风甘扑面，凄清霜菊原无话。向晴空、长啸寄登临，斜阳下。

权领略，花盈把。聊假日，消忧罢。恐秋光老去，难留潇洒。

兴废总沉波影里，古今难定青山价。待携将、此景问佳人，从头写。
楚宫行
张籍（唐代）

章华宫中九月时，桂花半落红橘垂。江头骑火照辇道，

君王夜从云梦归。霓旌凤盖到双阙，台上重重歌吹发。

千门万户开相当，烛笼左右列成行。下辇更衣入洞房，

洞房侍女尽焚香。玉阶罗幕微有霜，齐言此夕乐未央。

玉酒湛湛盈华觞，丝竹次第鸣中堂。巴姬起舞向君王，

回身垂手结明珰。愿君千年万年寿，朝出射麋夜饮酒。
卷珠帘（寿）
张元干（宋代）

祥景飞光盈衮绣。流庆昆台，自是神仙胄。谁遣阳和放春透。化工重入丹青手。

云璈锦瑟争为寿。玉带金鱼，共愿人长久。偷取蟠桃荐芳酒。更看南极星朝斗。
清平乐·孤花片叶
纳兰性德（清代）

孤花片叶，断送清秋节。寂寂绣屏香篆灭，暗里朱颜消歇。
谁怜散髻吹笙，天涯芳草关情。懊恼隔帘幽梦，半床花月纵横。
送林子柄缙云令
葛绍体（宋代）

交情苦疎阔，君复是行人。
灯火谁同坐，诗书只自亲。
丹枫苍岭晓，黄菊好溪春。
一别三年远，相思入梦频。
答刘泾书 其一
米芾（宋代）

水月光华动不风，寒增绿柳露滋松。西山夜色无人唤，直透疏帘翠一重。
西湖寒食
周紫芝（宋代）

落花残絮忆西园，寒食归心似纸鸢。无复御廊分冷食，又看茅屋禁清烟。
探春
杨万里（宋代）

五日才能一日来，眼生方觉有春回。
向来日日频来探，只道园花不肯开。
赋得闲居少邻并
胡润（清代）

江流汩汩草萋萋，地阔天长景不齐。尽可朝蓑渔楚泽，还能晚饭煮青泥。

扶桑总辔江天渺，昆阆扬音岛屿迷。转信吾生同瓮瓿，茫茫何处出醯鸡。
送戒璇住苏州定慧寺因得省祭
倪谦（明代）

妙年奉檄主禅关，杖锡宁亲故里还。宰树近连祗树绿，衲衣新换綵衣斑。

丹青势出烟霄上，钟磬声传紫翠间。选佛场开花雨散，方袍来会有诸山。
萧寺偃松
顾况（唐代）

凄凄百卉病，亭亭双松迥。直上古寺深，横拂秋殿冷。

轻响入龟目，片阴栖鹤顶。山中多好树，可怜无比并。
步三唐人游惠山诗三首 其一
范钧（清代）

步入泉亭门，苔痕满苍苍。方池广寻丈，照映漪澜堂。

中有赤鲤鱼，斗水亦翱翔。上有玲珑石，拂拭幽且光。

复以甘蕉阴，隐隐闻清香。到此一憩息，顿觉尘怀忘。
送李才元校理知邛州
王安石（宋代）

朝廷孝治称今日，乡郡荣归及壮时。
关吏相呼迎印绶，里儿争出望旄麾。
北堂已足夸三釜，南亩当今识两歧。
独我尚留真有命，天於人欲本无私。
梅阳郡斋铁庵梅花五首
蒲寿宬（宋代）

广平一寸铁，不信句炼柔。
犹疑雪月竞，韬玉无处求。
神人藐姑射，夜趁嫦娥游。
缥缈不可见，天风想琳璆。
次韵白沙白龙池四绝 其四
张吉（明代）

一水差差漾碧池，山僧日上了经时。老龙来乞还丹诀，碍动溪花三两枝。
和罗巨济山居十咏
杨万里（宋代）

园花皆手植，梅叶独禁寒。
色与香无价，飞和雪作团。
数枝横翠竹，一夜遶朱栏。
不惜吟边苦，收将句里看。
醉花阴（鸳鸯菊）
杨无咎（宋代）

金铃玉屑嫌非巧。生作文鸳小。西帝也多情，偷取佳名，分付闲花草。

渊明手把谁携酒。羞把簪乌帽。寄与绮窗人，百种妖娆，不似酴醿好。
余有三恨一无子二无助三无成抱北苦心娱以文
俞文豹（宋代）

天下奈何无可问，世皆如此有谁听。
为侬指点春知处，惟有垂扬眼独青。
己未上元宿崇相山寺
吕南公（宋代）

七十年华已半除，新春犹复感穷途。肠便酒味虽如旧，眼对花枝只似无。

计画但求閒次第，文章知是枉功夫。满城灯火笙歌沸，独访东山宿佛图。
平阳道中过上元
张商英（宋代）

元夕吾何处，吾行次晋郊。乐棚垂苇席，灯柱缚松梢。

俚妇朱双脸，村夫赤两骹。春田誇积雪，酒胆醉仍嘐。
江上
戴复古（宋代）

山束江流急，云兼雾气深。
轻鸥闲态度，孤雁苦声音。
客路行无极，风光古又今。
梅花出篱落，幽事颇关心。
吾家旧藏奇石甚富今无复存者独道石一尚置几
陆游（宋代）

秋风嫋嫋雨斑斑，身隐幽窗笔砚间。
小试壶公缩地术，数峰闲对道州山。
次韵学士兄桐庐道中
李弥逊（宋代）

溪水抱山曲，轻舟趁落霞。
烟尘多战壘，冠盖半浮家。
紫塞空归翼，黄河绝去槎。
从谁论此事，心折莫云赊。
送田舍人出牧淮阳
王禹偁（宋代）

药树吟多且握兰，蔼然公议满朝端。
西垣罢直苍苔冷，南郡行春绿野宽。
蒨旆出过应曜墓，棠阴潜上伏牺坛。
乡心休梦峨眉雪，会顾青薄忆史丹。
和乐天寻郭道士不遇（昔尝为僧，于荆州相别）
元稹（唐代）

昔年我见杯中渡，今日人言鹤上逢。两虎定随千岁鹿，

双林添作几株松。方瞳应是新烧药，短脚知缘旧施舂。

为僧时先有脚疾。欲请僧繇远相画，苦愁频变本形容。
还丹复命篇 其二
薛道光（宋代）

阴阳配合法君臣，动静相兼气血精。壬癸位中男击浪，丙丁岩畔女嚬呻。
苏堤
韩淲（宋代）

西湖八九月，苏堤赏芙蓉。艳艳风日美，鲜鲜霜露浓。

今年开最繁，映水自为容。十里烂成锦，红绿花重重。

钱塘盛吴会，昭代多鼎钟。游人醉不归，车马如游龙。

里巷达廊庙，歌酒日相从。千钟不惮费，一笑无留踪。

胜践穷耳目，乐事开心胸。东游将百年，兵农晏提封。

四境复丰穰，物色近初冬。作诗代华黍，皇风正时雍。
野兴四首 其四
陆游（宋代）

去去历山村，行行并庙垣。湍流鲙鱼小，仄径鲊花繁。

白鹭飞如导，青萝险可扪。归途不寂寞，迎笑有诸孙。
送正字十九兄归江东醉后绝句
权德舆（唐代）

命驾相思不为名，春风归骑出关程。

离堂莫起临岐叹，文举终当荐祢衡。
途中感怀寄青城李明府
崔涂（唐代）

鳞鬣催残志未休，壮心翻是此身雠。并闻寒雨多因夜，

不得乡书又到秋。耕钓旧交吟好忆，雪霜危栈去堪愁。

如何只是三年别，君著朱衣我白头。
秋兴 其二
吕本中（宋代）

西郊一夕叶初稀，原野荒凉草具腓。荷锸耕夫闲箬笠，从戎火伴急军机。

闺中泪雨征衫剪，塞外惊风夜柝依。莫是羽毛零落尽，不堪燕燕颉颃飞。
避寇糁潭登李彦修延秀阁
王之道（宋代）

王师千里下邦畿，三月宜新对敌围。
江上扁舟随处是，烟中华敌转头非。
逢人借问何时定，有客来传二圣归。
已办笭箵学元结，卜邻犹冀不相违。
汉将三首
宋庠（宋代）

汉家开绝域，日夕羽书闻。
朝那杀都尉，北地败将军。
沙明疑书雪，气黑似秋云。
片月就城偃，长蛇随阵分。
冰藏马窟路，血沫剑星文。
直置鸿毛命，聊图麟阁动。
还燕京题披云楼和诸士大夫韵
耶律楚材（元代）

闲上披云第一重，离离禾黍汉家宫。窗开青锁招晴色，帘捲银钩揖晓风。

好梦安排诗句里，闲愁分付酒杯中。静思二十年间事，聚散悲欢一梦同。
霜叶飞 自题晓风残月小册
姜文载（清代）

一春烟雨，隋堤住，堤边花绽莺小。几曾耽阁得多时，腐草为萤早。

蓦地想、因循过了。栖鸦啼梦魂惊觉。奈欲去难行，又欲住难留，究竟是如何好。

惟向夜雨青灯，舒毫搦管，画出孤馆怀抱。柳丝牵惹玉绳低，夹岸蛩声悄。

一着笔、心情便恼。芙蓉江上秋波老。待买只船儿去，祖道清江，送人衰草。
数蒙杨泽民秀才惠佳篇谢以长句
晁说之（宋代）

嘉陵江声不到耳，嘉州清音得之子。
豪英磅礡狎鸥鹭，金钱弃掷等泥滓。
青楼不使白发生，万恨都归一杯里。
三苏死後三川愁，君辈人才谁所喜。
秋日登崇德阁二首
邵雍（宋代）

一百年来号太平，当初仍患不丁宁。
京都尚有汉唐气，宫阙犹虚霸王形。
烟外乱峰才隐约，霜馀红树半凋零。
樽中有酒难成醉，旋被西风吹又醒。
子昂碎琴
冯梦龙（明代）

子昂初入京，不为人知。有卖胡琴者，价百万，豪贵传视，无辨者。子昂突出，顾左右曰：“辇千缗市之！”众惊问，答曰：“余善此乐。”皆曰：“可得闻乎？”曰：“明日可集宣阳里。”如期偕往，则酒肴毕具，置胡琴于前。食毕，捧琴语曰：“蜀人陈子昂，有文百轴，驰走京毂，碌碌尘土，不为人知！此乐贱工之役，岂宜留心！”举而碎之，以其文轴遍赠会者。一日之内，声华溢都。
插秧图
汪士鋐（清代）

车轧轧，水活活。谁家田翁勤种田，插秧田中量疏密。

呼童课仆运秧马，俯首泥行股无䯋。今日车水满，明日祝秧活。

不知何日秀且颖，筑场刈禾赋秷秸。大儿读书如养苗，勿忘勿助不敢揠。

小儿读书心孔开，惟恐卤莽与灭裂。主人有田复有儿，书味酒香满一室。

呼童留客和田歌，田家之乐乐如何！
夜行舟
蔡沆（宋代）

霞晚临江岸，云深不见星。鸟栖沙篆暗，山远暮钟鸣。

燃火移村色，号风晚度声。船窗迷漏鼓，独立向天明。
满庭芳·威策冰河
佚名（宋代）

威策冰河，兵严玉帐，济时人在壶天。妙龄谈笑，图画上凌烟。但见勋书鼎鼐，谁知道、名列高仙。风云会，钩陈羽卫，绿鬓映貂蝉。绵绵。流庆远，芝兰秀发，折桂争先。占盛一门，文武更双全。已饵琼英绛雪，灵龟寿、何止千年。年年看，笙歌丛里，金盏侧垂莲。
送勋侄之官嵢峡五言五首
刘克庄（宋代）

津吏难绳束，滩船易覆番。
能除一方害，不忝二刘孙。
吾闻
苏舜钦（宋代）

吾闻壮士怀，耻与岁时没。出必凿凶门，死必填塞窟。

风生玉帐上，令下厚地裂。百万呼吸间，胜势一言决。

马跃践胡肠，士渴饮胡血。腥膻屏除尽，定不存种孽。

予生虽儒家，气欲吞逆羯。斯时不见用，感叹肠胃热。

昼卧书册中，梦过玉关北。
送杨文父还醴陵
程洵（宋代）

君家江西我江东，相望虽远声气同。一行作吏湖湘上，数面成亲谈笑中。

君思松竹行色动，我困簿领蜚尘蒙。他时登高倘有赋，莫望江头回雁峰。
荷花
郑刚中（宋代）

美艳向人花灼灼，青圆如鉴叶田田。
月明徙倚阑干处，细得真香忆去年。
次韵王巩廷评招饮
苏辙（宋代）

病忆故乡同越舄，性安田野似裨谌。
都城岁晚不归去，客舍夜裨犹独吟。
樽酒怜君偏好客，诗篇寄我谬知音。
会须雪里相従饮，履迹旋平无处寻。
即事呈斯远三首
赵蕃（宋代）

并湖微径曲通村，步步看梅遂款门。
犬似不能知客意，苦相唐突吠篱根。
历世
朱敦儒（宋代）

面册面友风雨散，山鸟山花澹薄交。一榻氍毹容独卧，满盘杞菊是兼肴。
寄妻韩氏诗三首 其三
丘敦（明代）

谁教尔我别离多，仰彼苍苍可奈何。浊酒一杯愁未解，唾壶击碎不成歌。
偶成
明本（元代）

檐头密布蜘蛛网，砌下高堆曲蟮泥。达磨眼睛浑不顾，寻常读作一联诗。
孺子祠堂
高翥（宋代）

三间官屋老湖滨，孺子名声日日新。
下榻本非天上事，后人空自愧前人。
高士咏。黔娄先生
吴筠（唐代）

黔娄蕴雅操，守约遗代华。淡然常有怡，与物固无瑕。

哲妻配明德，既没辩正邪。辞禄乃馀贵，表谥良可嘉。
咏凌霄花
舒岳祥（宋代）

凌空千尺走龙蛇，隐映柴门野老家。拚把长缨縻落月，乱飘丹粉染晴霞。

猿猴升惯能收药，蝴蝶低飞不到花。最爱豹林种处士，紫英香里岸乌纱。
昔年黄州北郭游古寺曾作偈言复举似杲老人
张穆（明代）

劫劫劳生未了痴，今朝不作梦中疑。桃花自解传消息，不到春回那得知。
偈颂一百二十三首
释崇岳（宋代）

海上争驰老柏庭，生憎佛祖长无明。
蓦然打个翻身转，依旧龙门一派清。
挽刘宣教孝昌
廖行之（宋代）

暂出伸三釜，归安菽水心。
立言存绝笔，遗子胜籯金。
肝腑真堪托，情亲久亦深。
交朋忘一鉴，哀泪满衣襟。
送钤辖馆使王公
田瑜（宋代）

阃外膺宸寄，绅维握虎兵。
真纯逾璞玉，方重敌长城。
肯构诗名著，承家将略明。
四年凝茂绩，一节促归程。
水际旌旗影，风前鼓吹声。
西州怀惠爱，北阕被恩荣，
护卫亲严近，雍容侍穆清。
分携暂锁黯，良会在神京。
题曾审言所寓僧舍梅屋
陈元晋（宋代）

作屋延梅更鉴池，是花最与水相宜。
横斜清浅黄昏月，画出孤山两句诗。
眼儿媚（中秋无月作）
李流谦（宋代）

素娥作意失幽期。我自不凭伊。举杯重叹，帖云微笑，应道人痴。

如今老去无情绪，只有睡相宜。建溪一啜，木樨数翦，酒醒归时。
边词 其二
曹鉴微（清代）

黄云万里雁横秋，紫塞千山拥戍楼。碛里月明人尽望，笛声吹彻古凉州。
一笑山小飞来峰杂咏三首 其三 丹丘
张宁（明代）

尘境有丹丘，心閒地自幽。世间黄白士，莫向此中游。
十六日谢郡官两学及乡里朋友
牟巘（宋代）

七帙空馀永感情，南园养病闭柴荆。一朝破戒为儿子，四坐合并表友情。

地主每能容枯蘖，天公特为放新晴。馀年得此今多幸，白发倾攲一醉成。
送定师南游
穆修（宋代）

营营学佛徒，皆喜訾吾道。
怜师独异群，儒艺知探讨。
诵诗三四独，往往见辞藻。
玉璞在琢磨，不难成至实。
知予本好古，身服仁义老。
勤请送行诗，安足慰枯槁。
别时汝颍路，凉叶惊秋早。
南游何当还，江潭无限好。
满江红 午日
严绳孙（清代）

生老樊川，水嬉不尽当年兴。问十里、湖光何处，画桡相并。

金管风多听又失，珠帘雨细看难定。算陈思、著眼不曾多，惊鸿影。

凭舷意，应谁省。抛醉缬，朱榴映。尽繁华都付，藕丝风领。

一簇愁红空极浦，半湖柔绿浮归艇。正高楼、人在柳阴中，烟光暝。
添字浣溪沙（用前韵谢传岩叟餽名花鲜罩）
辛弃疾（宋代）

杨柳温柔是故乡。纷纷蜂蝶去年场。大率一春风雨事，最难量。

满把携来红粉面，堆盘更觉紫芝香。幸自麹生闲去了，又教忙。
送汤师言番江书院山长
袁易（元代）

风土迢迢吴芮邑，送君还忆旧羁栖。芝山拥郭苍龙卧，番水粘羁白雁低。

远道故应劳梦想，一官那得限东西。野花芳草江南路，千里秋风入马蹄。
春深菊苗未发戏成
黄仲昭（明代）

堪笑春风亦世情，菊畦偏后发生仁。工夫全向繁桃李，未暇分来寂寞滨。
失题
吴可（宋代）

热官恼狂士，冰山倚严冬。
此计定不长，会作须臾空。
先生踏金门，大节孝与忠。
能事不挂口，处之如无功。
高隐百僚上，妙有渊明风。
东垣著岩岫，南荣著桧松。
疏窗澹山影，云雾穿玲珑。
澄流粲锦石，一练摇青红。
笑携玉色醪，酌彼千石钟。
良时饮文字，此兴与谁同。
为君指佳处，不落捷径中。
从来论丘壑，风味过庾公。
书事三首
陆之裘（明代）

严寒朔漠草争凋，万乘遥临冰雪消。
天马追风齐八骏，彤弓弦月落双雕。
丹阳舍舟登车渡江
杨万里（宋代）

小泊楼船铁瓮城，勿勿又作绝江行。
看他蜡烛几回剪，听尽鸡声不肯明。
水底霜寒还十倍，夜来月上恰三更。
篙师好语君知否，江面侵晨镜样平。
池州和同官咏梅花
张道洽（宋代）

朔风吹石裂，寒谷自春生。
根老香全古，花疏格转清。
园林千树秃，篱落一枝横。
佩芷兼怀玉，悠然见此兄。
送文叔入都兼简陈元龄周畏知文叔之弟华叔
赵蕃（宋代）

落落初寮裔，英英桐树孙。
科虽分进士，官亦到词垣。
近例皆如此，兹行不在言。
故人谁健在，为我谢陈蕃。
友人亭松
于武陵（唐代）

俛仰不能去，如逢旧友同。曾因春雪散，见在华山中。

何处有明月，访君听远风。相将归未得，各占石岩东。
皇父亲祀北郊甘霖大霈恭纪
胤禛（清代）

甫竣宣防略，銮回五月中。郊原需惠雨，稼穑切皇衷。

方泽期将界，精禋事必躬。礼成霖澍霈，圣意信天通。
和参政丁侍郎洛下新置小园寄留台张郎中诗三
宋庠（宋代）

勤勤高意念林丘，新买溪园洛水头。
千载圣贤方契会，恐君难作赤松游。
次韵刘文饶题绝尘亭
郭印（宋代）

江白风清古寺虚，客来萧散兴何殊。水涵疏树千寻净，尘到幽亭一点无。

天际昏烟迷小艇，林端落日射浮图。欲添楚屿深秋意，好向沙洲养橘奴。
怀新亭四首 其一
张嵲（宋代）

远意在田畴，中园结茅屋。冻雨昨夜来，共欣春水足。
访黄簿留饮
赵汝燧（宋代）

爱静移家住水南，门排古木枕寒潭。鹤翎渐长呼童剪，麈尾频挥对客谈。

旋切银丝鲙鲜鲫，新尝金颗擘香柑。惜余戒饮难陪伴，举白掀髯子独酣。
将至淮安马上早行学谢灵运体六韵
欧阳修（宋代）

晴霞煦东浦，惊鸟动烟林。
曙河兼斗没，沓嶂隐云深。
寒鸡隔树起，曲坞留风吟。
征夫倦行役，秋兴感登临。
衡皋积涂迥，江蓠香露沉。
行矣岁华晚，归欤劳叹音。
清明
黄庚（元代）

清明时节已春深，白发萧疏忽满簪，
萍梗一生孤客恨，松楸千里故乡心。
浸花窗下分红影，插柳檐前借绿阴。
幸有故人同笑语，不妨沽酒共清吟。
书王十月述怀诗后
刘镇（宋代）

山北山南春雨足，漠漠柔桑秀如沃。
侬家荆妇几时归，西畴独自驱黄犊。
九九同周仪伯张长卿陈木生游玉泉寺
郭之奇（明代）

重阳还似昔年閒，长啸西来恣往还。万物经秋凄作气，三杯浇往醉为颜。

徐观松舞情何适，欲叩泉根足未艰。愿化天人身百亿，随风遥向白云间。
颂古十七首 其十
释鼎需（宋代）

骑虎头，把虎尾，霹雳一声惊万里。坐观成败老将军，脑后一槌谁敢拟。

拟不拟，个个无裈长者子。
访吴东溪黄土庄
贺一弘（明代）

爱君茅屋半山隈，一径萦纡客少来。涧草野花春不断，岩烟林蔼午方开。

凭栏池上观鱼戏，曳杖篱根叱犊回。閒看江船帆上下，却疑身在小蓬莱。
晚归曲
温庭筠（唐代）

格格水禽飞带波，孤光斜起夕阳多。湖西山浅似相笑，

菱刺惹衣攒黛蛾。青丝系船向江木，兰芽出土吴江曲。

水极晴摇泛滟红，草平春染烟绵绿。玉鞭骑马杨叛儿，

刻金作凤光参差。丁丁暖漏滴花影，催入景阳人不知。

弯堤弱柳遥相瞩，雀扇团圆掩香玉。莲塘艇子归不归，

柳暗桑秾闻布谷。
赠成雷师
俞德邻（宋代）

妖氛塞乾坤，乘罅毒黔首。膏肓不可针，灵文泄枢斗。

雷师烂柯仙，造化默授受。捕蛟笞鬼神，宛似弥明叟。

雷霆指顾间，云雨翻覆手。携诗走江湖，万里屈伸肘。

平生刘伯龙，贻笑今已久。谁能烦律令，三揖费蕉柳。

嗟嗟世涂艰，魑魅白昼吼。蓝色杂曼肤，睒眒眩妍丑。

我欲扫除之，荒郊乏荆帚。何当袭师术，轰霆震枯朽。

坐使四海清，物物跻仁寿。
除架
杜甫（唐代）

束薪已零落，瓠叶转萧疏。
幸结白花了，宁辞青蔓除。
秋虫声不去，暮雀意何如。
寒事今牢落，人生亦有初。
卜算子·塞草晚才青
纳兰性德（清代）

塞草晚才青，日落箫笳动，戚戚凄凄入夜分，催度星前梦。
小语绿杨烟，怯踏银河冻，行尽关山到白狼，相见惟珍重。
月巢
释居简（宋代）

小小一枝足，寥寥万象空。踢翻旧窠窟，谁在月明中。
三月三日寒食
释行海（宋代）

三月初三寒食雨，春光黯淡似秋光。
羽书未报江东捷，何日看花到洛阳。
偈一百二十首 其五十二
释怀深（宋代）

春色无高下，春雷动地音。翻空一夜雨，滴破祖师心。
朝邑蔡主簿期不会二首
储光羲（唐代）

下位日趋走，久之宾会疏。空迟偶词赋，所愧比园庐。

朝念池上酌，暮逢林下书。方将固封守，暂欲混畋渔。

衰柳隐长路，秋云满太虚。遥遥望左右，日入未回车。

日入清风至，知君在西偏。车舆既成列，宾仆复能贤。

迢递下墟坂，逍遥看井田。苍山起暮雨，极浦浮长烟。

服义大如志，交欢数尽年。宁言十馀里，不见空来还。
滇南
彭始奋（清代）

久客愁攀废苑松，举家天末尽相从。
蛮儿乘象同牛马，僰道看花无夏冬。
近接漏天常作雨，倒流滇水不朝宗。
独斯揽胜遐荒外，恨未曾登鸡足峰。
挽熊仲贤监酒二首
彭龟年（宋代）

叹息熊公子，胸中亦自奇。
典衣缘客至，沽酒趁花期。
满眼皆知己，平生却数奇。
一官终未试，回首不堪思。
和郭安道
晁公溯（宋代）

水落滩声急，风来树影移。
懒穷千里目，空诵四愁诗。
白帽何妨隐，黄粱未遣炊。
要令乡国梦，暂向枕中迟。
送萧颖士赴东府，得往字
郑愕（唐代）

斤溪数亩田，素心拟长往。繄君曲得引，使我缨俗网。

风尘岂不劳，道义成心赏。春郊桃李月，忍此戒征两。
肇庆奉荅曾先生二首 其一
符锡（明代）

未老江湖忧国身，端州风节诵人人。包公奋井今无恙，过客尤堪慰渴尘。
少连笏
洪亮吉（清代）

秀实笏，击贼臣。少连笏，击奸臣。奸臣击纵不得死，不可谓非伟男子。
扫花游 丁卯孟春海上坐雨作
杨玉衔（清代）

买春紫陌。拥万马涛来，弄潮人喜。问津那处。怪支机赠石，汉槎楫舣。

浪杳云沈，为恁鳞鸿又误。放灯里。怕蜃雾幻楼，昏到庭户。

天醉谁与语。任蝶浪蜂狂，恣情飞舞。待风唤去。奈园林遍绿，乱莺无主。

刬地残红，恐惹啼鹃更苦。正延伫。碎羁魂、暮众零杵。
送郭安道升宪椽
袁华（明代）

太山何岩岩，上与云汉通。流光洞相射，照耀金芙蓉。

黄河水汤汤，奔流去不已。东下沧海深，曾波渺无涘。

顾此河山美，襟带邹鲁疆。扶舆孕神秀，人物产贤良。

粤生我郭君，秋水炯双目。清标颀而长，碧梧峙鸾鹄。

结发读书史，浩气冲八虚。崭然见头角，顿与众子殊。

周还丈室中，左图右文史。父母有愉容，邻里皆仰企。

布衣束韦带，箪瓢恒晏如。游心羲皇上，自许稷契俱。

出门天地宽，飘飘远游志。便欲凌高风，赤手搏虎兕。

西逾秦陇地，东溯大江濆。为爱九华好，结茅栖白云。

奈此堂上亲，鹤发被两耳。家无担石储，何以奉甘旨。

暂捧毛义檄，菽水聊怡颜。缅怀远大器，置身簿书间。

朝趋雁鹜行，暮归问安否。克孝复克勤，天赋非矫揉。

耿介守贞洁，剖决言便便。俯仰洎十载，东西郡屡迁。

冰霜操愈坚，刚柔不茹吐。黄堂飞荐章，姓名达乌府。

八月绣衣使，持节江之东。薅荆薙榛棘，狐狸亦循踪。

抡才惟若人，修能获举援。行看补舜裳，胸有五色线。

黄梅雨初霁，移文下桃州。隶卒效奔走，车骑拥道周。

班荆西郭门，长途马蹄疾。遥望敬亭山，草木似相识。

行行至莲幕，挺挺立霜台。平生多抱负，今日良慰怀。

江左民力疲，况乃苦徭役。早夕被鞭笞，征敛从何出。

贪污挟势权，舞文肆凶奸。朘剥民膏血，那知稼穑难。

苍生命如鱼，濈濈在网罟。按行来何时，问此民疾苦。

嗟予一介士，幸获望馀光。春风佳丽地，文酒日相羊。

方期朝暮间，坐听谈亹亹。愰若秋空蝇，弗得附骥尾。

丈夫志四海，慷慨轻别离。愿言树勋业，高步青云梯。
送黄奉议知白州前宰清远
郭祥正（宋代）

看君新作海边楼，气象雄兼四五州。把笔共题红粉壁，开樽仍泛玉蟾秋。

喜分符竹行千里，莫羡渔蓑退一丘。此别定为生死隔，雪霜沾尽暮年头。
移苇
刘敞（宋代）

萧萧江上苇，夏老丛已深。悠悠文王死，常惧牛羊侵。

迁根横污池，慰我江湖心。清风日夕过，白鹭时见临。

疏响拂琴瑟，绿华旷衣襟。处卑节不改，习静情足钦。

炎晖已堪爱，秋景坐可寻。愿及搆明堂，甘心辞故林。
鹪鹩园十七绝为黄与东赋 其五 襭芳台
李孙宸（明代）

吾读楚骚词，纫兰还结茝。何似坐兹亭，长与芳菲对。
跨金鸾·鸣鹤余音卷四
牛真人（元代）

锦堂春，琼仙朝列琼筵。遇良辰、名香共＊，吐氤氲、瑞蔼祥烟。庆名真、重阳五祖，愿当今、圣主遐延。昔有轩辕。驾龙腾飞、上朝玉帝自争先。恁时万圣齐会，宴赏共留连。箫韶美，金童捧盏，玉女传宣。观神宫、仙苑异景，降鸾凤、鹤舞翩翩。仙童报，蟠桃正结，丹桂初圆。万载金龟，千秋玉兔，老人星见，庆这些事，洞天佳景，还也胜尘缘。无来去，天地同寿，日月齐年。
看月怀内
祝允明（明代）

看他夫孺作娇称，拟向君王觅与卿。想得夜深刀尺罢，推帘独自下阶行。
省中早出与同僚过谭文思西轩咏太湖石
苏颂（宋代）

洞庭山连震泽水，怪石巉岩出波底。
谁言行远莫致之，好事经营俄至此。
爱君小轩才袤丈，满地新芳杂红紫。
偶来凭槛见奇峰，便有江湖秋思起。
李彭元携曾吉甫诗卷数帖见过
韩元吉（宋代）

十年松竹暗茶山，君有诗声旧将坛。
食荠谁如东野苦，无毡不奈广文寒。
闭门久咏高轩过，弹铗今嗟行路难。
我亦凋零旧宾客，遗编聊共拂尘看。
宿宁化西隐院
韦骧（宋代）

邮亭地远宿禅扃，夜永时寒睡思轻。檐溜不鸣知雨止，窗棂半白悟天明。

更攒百点催兵从，鸡送三号起使程。自愧区区少禆补，北山文在盍留情。
和东美见寄
韦骧（宋代）

子陵溪上各危樯，心逐君归到故乡。回首苍茫空鹤望，乱山萦绕似羊肠。

评文酷爱胸襟远，坐邑还忧事业荒。忽得新篇开鄙塞，甚于潍水决沙囊。
登宝公塔
王安石（宋代）

倦童疲马放松门，自把长筇倚石根。
江月转空为白昼。
岭云分石与黄昏。
鼠摇岑寂声随起，鸦矫荒寒影对翻。
当此不知谁客主，道人忘我我忘言。
前从军行，仿杜前出塞体九首 其八
陈肇兴（清代）

大贼作主将，小贼为偏裨。杀人如草菅，野战谁能支？

抚驭一失所，化为狐与狸。哀哉绿林辈，可用还可疑。
送胡季昭谪象州次王卢溪送澹庵眨新州韵
李元实（宋代）

清名传播到黄支，直节宁忧赵氏危。
虎尾蹈时都不畏，象台到日大为奇。
是行廊庙人皆怍，所过山川鬼亦知。
官职本为锡底鸩，伤今正论有谁持。
天仙子 其二
和凝（五代）

洞口春红飞䔩䔩，仙子含愁眉黛绿。阮郎何事不归来，懒烧金，慵篆玉，流水桃花空断续。
别燕
李玉英（明代）

新巢泥满旧巢欹，尘掩珠帘欲卷迟。
愁对呢喃终一别，画堂依旧主人非。
师正堂二首
李吕（宋代）

物我虽殊理本同，算来身教易为功。
表端岂但日间影，德盛应如草上风。
作字心君生笔下，照人眸子验胸中。
平生得力今牛出，尤见操存合至公。
悬空草花
董嗣杲（宋代）

小绳挂起小壶擎，欲透青冥梦未成。
百卉绷中凉色进，丹丝重未暑尘清。
纖蕤承雨无多艳，拳石围泉不满漒。
生意可撩书眼净，分明偷命寄檐楹。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其一
周密（宋代）

青旂倏南指，洒洒风日澹。伯劳与飞燕，相对如有憾。

馀春在何许，青苔缀红糁。繁华逐流水，使我意殊惨。

把酒延孤芳，举之不盈揽。
湘中寓居春日感怀
齐己（唐代）

江禽野兽两堪伤，避射惊弹各自忙。头角任多无獬豸，

羽毛虽众让鸳鸯。落苔红小樱桃熟，侵井青纤燕麦长。

吟把离骚忆前事，汨罗春浪撼残阳。
少年游（十之十·林钟商）
柳永（宋代）

佳人巧笑值千金。当日偶情深。几回饮散，灯残香暖，好事尽鸳几。

如今万水千山阻，魂杳杳、信沈沈。孤棹烟波，小楼风月，两处一般心。
辛春日词·东宫阁
晏殊（宋代）

青幡乍帖宜春字，翠旆初迎入律风。
一有元良昭大庆，问安长在紫宸中。
清平乐
石孝友（宋代）

山明水嫩。潇洒桐庐郡。极目风烟无限景。说也如何得尽。

自怜俗状尘容。几年断梗飘蓬。借使严陵知道，只应笑问东风。
赤嵌怀古歌
陈肇兴（清代）

夜半天风吹海立，鲸鱼上岸鲛鱼泣。金鼓千声动地来，戈船百道乘潮入。

将军落地便惊人，救火奔波走四邻。七岁读书知大义，洒扫应对皆经纶。

君家伯叔公侯伍，自立唐藩擅开府。争班谈笑卑徐常，撤戍投降似刍狗。

回手招君君有辞，儿今身已属隆武。五羊城头啼杜鹃，千艘万骑来铜山。

英雄誓不臣二主，事成不成唯凭天。可怜触起毒龙怒，白浪掀天风捲树。

出师意气吞金陵，一战孤军失南渡。从此将军识天意，转身却慕田横义。

百舰驱来鹿耳门，一朝夺取牛皮地。红毛楼上草鸡鸣，彼苍藉手开东瀛。

冠带柬骑赤龙去，迄今故垒犹纵横。我来赤嵌访古迹，舞殿歌台长禾麦。

圣主当阳魑魅消，频年不见挥兵革。唯馀无恙水西流，沧海茫茫接天碧。
仆射王公挽辞三首 其一
韩琦（宋代）

早冠廉良选，寻专翰墨盟。上知唯直道，人爱是纯诚。

枢极权无挠，台衡论必平。呜呼今已矣，天不为苍生。
张林宗司勲挽诗三首
文同（宋代）

巫峡乘轺去，涪江拥节还。
方来赴京兆，又出领潼关。
髀肉川涂瘦，颠毛案牍斑。
音容今遂已，清血为公潸。
新晴出游
郑先朴（清代）

杜门不出惟看雨，天地模糊气气浓。忽卷烟云生霁色，起寻山气散愁客。

春回千嶂铜生绿，日晃一溪金在镕。笞笠满原秧满野，果然久雨不妨农。
题文湖州湘中推篷图
李元圭（元代）

岳王楼前湖水边，离歌惊觉鹧鸪眠。生绡一幅秋云乱，又上江南客子船。
钱殿撰挽词
楼钥（宋代）

隽誉蜚庠校，孤忠动冕旒。
捄荒心欲折，忧国鬓先秋。
惠满长江水，风清八咏楼。
禁途交一臂，人物等闲休。
张元亮见访留和坐客
王质（宋代）

杯盘仓卒但随家，所赖龙山得孟嘉。略以诗声知律吕，敢于学海望津涯。

精神霜后千头橘，风味新时一颗瓜。发白未应馀子识，汗青当有后人誇。
题高远亭一首
王阮（宋代）

小携樽酒作清游，行到方壶最上头。
山在断霞明处碧，水从白鸟去边流。
苦无妙句窥天巧，赖有名亭慰客愁。
从此江南添胜景，未应独数庾公楼。
女冠子·淡烟飘薄
柳永（宋代）

淡烟飘薄。莺花谢、清和院落。树阴翠、密叶成幄。麦秋霁景，夏云忽变奇峰、倚寥廊。波暖银塘，涨新萍绿鱼跃。想端忧多暇，陈王是日，嫩苔生阁。
正铄石天高，流金昼永，楚榭光风转蕙，披襟处、波翻翠幕。以文会友，沈李浮瓜忍轻诺。别馆清闲，避炎蒸、岂须河朔。但尊前随分，雅歌艳舞，尽成欢乐。
采凫茨
郑獬（宋代）

朝携一筐出，暮携一筐归。
十指欲流血，且急眼前饥。
官仓岂无粟，粒粒藏珠玑。
一粒不出仓，仓中群鼠肥。
贺吴子尚母饶氏寿
杨荣（明代）

芙蓉华盖拥临川，宝婺流辉照绮筵。寿届七旬孀节苦，养沾三釜二儿贤。

北堂萱草春如锦，西母蟠桃日似年。喜有文章昭善颂，何须重续柏舟篇。
至后
黄庚（元代）

道人坐茅宇，独抱无弦琴。
对此景物变，夕云散还阴。
雨气一帘润，云意千山深。
新阳畅微暄，疏花点孤林。
芳时坐消歇，孰同岁寒心。
孤梅发清夜，庭树惊栖禽。
次韵公定世弼登北都东楼四首 其四
黄庭坚（宋代）

汉皇勤远略，晚节相千秋。不足中原地，犹思一战收。

圣朝方北顾，斜日倚东楼。庙算知无敌，寒儒浪自愁。
南乡子
吕渭老（宋代）

樊子唤春归。梦逐杨花满院飞。吹过西家人不见，依依。萍点荷吹又满池。

屈指数佳期。何日凭肩对展眉。倾尽十分应不醉，迟迟。何惜樱桃杏子时。
季夏入北山
林璠（唐代）

整驾俟明发，逶迤历险途。天形逼峰尽，地势入溪无。

树绕圆潭密，云横叠障孤。谁怜后时者，六月未南图。
杂歌谣辞·郑樱桃歌
李颀（唐代）

石季龙，僭天禄，擅雄豪，美人姓郑名樱桃。
樱桃美颜香且泽，娥娥侍寝专宫掖。后庭卷衣三万人，
翠眉清镜不得亲。官军女骑一千匹，繁花照耀漳河春。
织成花映红纶巾，红旗掣曳卤簿新。鸣鼙走马接飞鸟，
铜驮琴瑟随去尘。凤阳重门如意馆，百尺金梯倚银汉。
自言富贵不可量，女为公主男为王。赤花双簟珊瑚床，
盘龙斗帐琥珀光。淫昏伪位神所恶，灭石者陵终不误。
邺城苍苍白露微，世事翻覆黄云飞。
满庭芳 寿范竹友老乡长
袁士元（元代）

淇澳风清，渭川月朗，此时天产耆英。苍苍标格，挺出白云层。最好坚心劲节，傲多少、桃李虚情。人都道，孙枝子叶，早已肖龙形。长春曾不老，襟怀一片，玉立冰清。喜七贤六逸，总是交朋。试听铿金戛玉，玉堂上压倒梅兄。君知否，平安信好，永耐岁寒盟。
还郡寄洛中诸贤
刘攽（宋代）

虽勤车马役，而与故人同。濯热宜清洛，忘饥为碧松。

御风思禦寇，缩地忆壶公。待我成仙术，相过岂有穷。
题兰石一幅赠萧伯舆宪史调闽中
刘永之（明代）

武夷山中石如玉，西涧无人瑶草青。悬厓搴芳思独往，香气袭衣秋露零。
次韵穆父尚书侍祠郊丘，瞻望天光，退而相庆
苏轼（宋代）

千章杞梓荫云天，樗散谁收老郑虔。
喜气到君浮白里，丰年及我挂冠前。
令严钟鼓三更月，野宿貔貅万灶烟。
太息何人知帝力，归来金帛看赬肩。
宫词 其三十七
周彦质（宋代）

宫阁春来乐事添，喜逢新燕入高檐。从今欲使营巢便，故遣终朝不下帘。
送人之江东
刘商（唐代）

含香仍佩玉，宜入镜中行。尽室随乘兴，扁舟不计程。

渡江霖雨霁，对月夜潮生。莫虑当炎暑，稽山水木清。
游仙都五首
吴谨微（宋代）

石笋古传八百丈，鼎湖仙去几千年。
我疑二事无从政，但信仙都是洞天。
诗偈 其五
庞蕴（唐代）

一种学事业，亦来登选场。祇缘口义错，落第在他乡。
忆昨
郑刚中（宋代）

忆昨少年日，家无斗粟藏。
衔杯须径醉，得意必真狂。
老去惟思睡，年来祗念乡。
幽斋谁共语，看彻篆纹香。
辞家口占授小儿及诸生
吴与弼（明代）

适楚归来又适闽，桃溪柳涧踏清晨。服膺素有前贤命，流水行云任我真。
送沙溪寓居何翔仲四首 其二
何梦桂（宋代）

千里关山望白云，归来聊寄倚闾心。人生谁解空桑出，感此汍澜泪满襟。
杂曲歌辞。筑城曲五解
元稹（唐代）

年年塞下丁，长作出塞兵。自从冒顿强，官筑遮虏城。

筑城须努冒，城高遮得贼。但恐贼路多，有城遮不得。

丁口传父口，莫问城坚不。平城被虏围，汉劚城墙走。

因兹虏请和，虏往骑来多。半疑兼半信，筑城犹嵯峨。

筑城安敢烦，愿听丁一言。请筑鸿胪寺，兼愁虏出关。
白马寺
彭汝砺（宋代）

老龙挟神机，变化无拘挛。大作四海水，敛为一泓泉。

白露泛素液，黄金折嘉莲。乐哉襄阳人，岁岁无凶年。
题吴荻垣所绘风晴雨雪斗方图四首 其二
严金清（清代）

云树连山雾不消，陂塘水涨欲平桥。声声布谷乡村遍，新雨一犁正插苗。
种花
朱庆馀（唐代）

忆昔两京官道上，可怜桃李昼阴垂。

不知谁作巡花使，空记玄宗遣种时。
渔父四时曲 冬
赵汝燧（宋代）

六花坼冻云模糊，钓钩空掷寒无鱼。系舟枯柳归茅舍，拨火煨薪拥地炉。

赊邻一榼醅酦玉，老稚分沾春回谷。重来解维放夜筒，横风打向别港宿。

溪馆对雪歌妓围，釜出驼峰酒羔儿。笑指渔父何憔悴，渔父掉头但称醉。
赠陈元舆祠部
黄庭坚（宋代）

武成园木锁中秋，久得汀州刺史游。
招唤丁宁方邂逅，谁言天网漏吞舟。
苏幕遮
朱敦儒（宋代）

瘦仙人，穷活计。不养丹砂，不肯参同契。两顿家餐三觉睡。闭著门儿，不管人闲事。

又经年，知几岁。老屋穿空，幸有天遮蔽。不饮香醑常似醉。白鹤飞来，笑我颠颠地。
病起泛舟呈诸亲友
吴芾（宋代）

屏迹山间岁月深，四围绿树总成阴。
已欣丛竹生湖岸，更爱双莲出水心。
倚杖顿惊明老眼，舣舟还喜豁烦襟。
病余虽是无佳思，乘兴何妨试一吟。
句 其三
冯坦（宋代）

因听敲竹雨，便碎赏花心。
周元举侍郎挽诗一首
刘一止（宋代）

回翔三纪到丹泉，始觉深归雨露边。黄霸声名初不减，吾丘智略孰居先。

勤劳再见云横岭，志业空惊雪满颠。愁绝故山三径晚，不堪持酒酹风烟。
感情
白居易（唐代）

中庭晒服玩，忽见故乡履。
昔赠我者谁，东邻婵娟子。
因思赠时语，特用结终始。
永愿如履綦，双行复双止。
自吾谪江郡，漂荡三千里。
为感长情人，提携同到此。
今朝一惆怅，反覆看未已。
人只履犹双，何曾得相似。
可嗟复可惜，锦表绣为里。
况经梅雨来，色黯花草死。
鸡特扣山
蔡珽（清代）

哀泉流琤瑽，风林动萧瑟。幽径悄无人，半峰带残日。
湖上怀同少野
释行海（宋代）

衰柳残阳泊钓船，白鸥零落画桥边。
咸平处士梅花树，不得同看又两年。
谢黄秀才则惠诗
曾丰（宋代）

义根理密有余功，更学商周雅颂风。
收拾江山开辟后，归藏情性混成中。
天么北道君心足，鬼发其藏我眼空。
归与友朋笑相贺，江西后社有人同。